
DISPUTATIO  MEDICA 


INAUGURALIS, 


QU/EDAM  DE 

HYDROTHORACE 

COMPLECTENS. 


Auctore  Carolo  Greville. 


PRAEFANDA. 

Inter  graviores  et  exitiosiores  eorum  morbo¬ 
rum,  qui  genus  humanum  adoriri  solent,  jure  di¬ 
rus  hydrops  recenseri  potest.  Quippe  qui  actio¬ 
nes  vitae  flammae  alendas  necessarias  haud  raro 
vehementer  impedit ;  longeque  saepius,  cum  ha¬ 
bitu  corporis  malo,  valetudineque  fracta,  arcte 
sociatur.  Hydrope  vero  de  omnigeno  agere  ne- 

quaquam  in  animo  est ;  nec  sane  limites  angusti^, 
quibus  opuscula  hujusmodi  contineri  solent,  ar¬ 
gumentum  tam  late  patens,  rite  penitusve  explo¬ 
rari,  sinunt.  Mihi  in  animo  est,  summos  medi¬ 
cinae  honores  ambituro,  pauca  de  Hydrothorace 
disserere.  Priusquam  vero  rem  ipsam  aggrediar, 
haud  alienum  duco  quaedam  de  membranis  sero¬ 
sis,  sede  hydropis  propria,  diputare. 

Hydrops  hisce  verbis  satis  recte  definitur:  “  Ex¬ 
halatio  seri  justo  copiosior,  apud  aliquam  mem¬ 
branam  serosam  :  membranis  simul  mucosis  ae¬ 
quo  minus  secernentibus.”  Quot  igitur  mem¬ 
branae  serosae  sint,  tot  sint  hydropis  genera  ne- 
cesse  est. 

Membranae  serosae  sunt,  quae  pellucidae,  densae, 
vi  insigni  resiliendi  praeditae,  ex  altera  parte  cum 
proximis  committuntur,  tela  reticulata  et  vasis 
huc  operam  conferentibus ;  ex  altera,  liberae  et 
solutae  latice  tenui  humectantur,  capsulasque  oc¬ 
clusas  constituunt.  Hujusmodi  sunt  membranae 
cerebro,  chordceo^c,  spinali  circumjectae;  'pleurae, 
cordis  capsula,  peritonaeum,  testiculi  tunicae,  alise- 
que  minoris  momenti,  quas  hic  memorare  non 
opus  est.  Huc  fortasse  jure  accedit  tela  reticu¬ 
lata,  harum  omnium  genitrix  ;  ex  qua  scilicet 

densata  membranae  omnes  serosce  conficiuntur. 
Hydropem  igitur  ad  duo  capita  referre  licet  ; 
modo  nimirum  membranas  cerebri,  pectoris,  abdo¬ 
minis,  &;c.  male  habet  ;  alias,  telae  reticulatae  ca¬ 
vernas  afficit.  Illuc  Hydrocephalus  chronicus^ 
Hydrothoraoc,  Ascites,  Hydro-cardia,  Hydro¬ 
cele,  Hydro-rachitis,  &c. ;  huc  vero  Anasarca, 
pertinent. 

Arteriae  innumerae  liasce  membranas  latice 
tenui  assidue  madefaciunt,  qui,  quo  minus  super¬ 
fluat,  vasa  quoque  absorbendo  accommodata  ibi¬ 
dem  patescunt  (venae  sint  an  vasa  lymphatica,  . 
parvi  interest,  nec  inquirere  proposito  convenit) ; 
undecuncjue  igitur  illae  concitentur,  aut  haec  he¬ 
betentur,  hydropem  exinde  nasci  oportet. 

Hydrothorax  est  laticis  aquosi  plus  aequo  al¬ 
terutri  vel  utrique  pleura7'um  inhaerens  :  quidam 
porro,  hac  voce  usi,  pulmonis  quoque  oedema  com¬ 
plectuntur, 

Haecce  praefatus,  ad  signa  hydrothoracis  pro¬ 
ponenda  transibo. 

DE  DEFINITIONE  ATQUE  SIGNIS. 

CuELENUS  Hyd7'othoracem  classi  Cachex¬ 
ia  ordinique  Intumescentia  subjectum,  hisce 
definivit  verbis:  “  Dyspnoea,  faciei  pallor,  pedum 
oedema ;  urina  parca  ;  decubitus  difficilis  ;  subita 
et  spontanea  e  somno  cum  palpitatione  excitatio ; 
aqua  in  pectore  fluctuatis.” 

Hic  morbus  per  insidias  aggredi  solet ;  nec 
prius  ^gro  metum  incutere  coepit,  quam  aliquam¬ 
diu  permanserit.  Tandem  sensus  gravitatis  in 
imum  ds  pectoris  incumbit.  Spirandi  difficultas 
exercet,  praesertim  inter  ambulandum  in  acclivi¬ 
bus  locis,  liomineve  cubante.  Quod  si  latex 
uni  lateri  soli  subest,  aegro  in  alterum  decumbere 
non  licet.  Tussis  crebra  summam  aflert  moles¬ 
tiam,  initio  sputi  expers ;  tandem  excreatur  pi¬ 
tuita  tenuis.  Pedes  talique  aqua  intercute  intu¬ 
mescunt,  praesertim  tempore  vespertino.  Demum 
respiratio  eo  usque  impeditur,  ut  agro,  nisi  erec¬ 
to  anhelare  vix  liceat.  Noctu,  nisi  capite  et 
trunco  pene  erectis,  aeger  nulla  perfruitur  quiete. 
Parum  dormit ;  si  vero  somno  se  committit,  de- 

repente  excitatur,  somniis  horrendis  perturbatus  ; 
seque  mox  strangulandum  pertimescens  aera  pu¬ 
riorem  exquirit.  Cor  inter  haec  palpitat,  muscu- 
lique  spiritui  dicati  convelli  videntur.  Secernen¬ 
da  et  excernenda  parum  secernuntur  et  excer¬ 
nuntur  :  homo  vehementer  sitit ;  urina  redditur 
parca,  rufa  et  crassa :  vultus  expallescit ;  inter¬ 
dum  tumet,  ita  ut  tumor  digito  prementi  cedat, 
vestigium  que  aliquamdiu  retineat :  vires  dilabun- 
tur  et  corpus  tabescit :  haec  mala  sensim  ingra¬ 
vescere  pergunt.  Oculi  huc  illuc  crebro  voluti 
summum  animi  angorem  insigniunt :  vultus  per¬ 
inde  extenuatur  atque  pallescit,  quasi  homo  exa¬ 
nimis  esset :  labra  purpurascunt.  Ad  ultima 
ventum  esse  testantur  artus  frigentes,  arteriarum 
motus  exilissimus,  abnormis,  subinde  aliquam¬ 
diu  pene  quiescens ;  sensusque  eo  usque  hebeta¬ 
tus,  ut  a^ger  penitus  soporari  videatur.  Quae 
mala  exoptanda  morte  tandem  finiuntur. 

Quidam  hydrope  pectoris  laborantium  motum 
laticis  inclusi  sentiunt,  quoties  ex  improviso  e 
lecto  assurgunt,  aliundeve  exagitantur.  Non¬ 
nullis,  brachiorum  alterum  aut  utrum  que  plus 
minusve  torpet :  utricunque  autem  laterum  hu¬ 
mor  adsit,  ejusdem  brachium  male  se  habet.  Alios 

dolor  inter  scapulas  tentat.  Nec  desunt  aliae 
notae;  quas  tamen,  levioris  equidem  momenti,  prae¬ 
termittere,  quam  inutiliter  sermonem  producere 
malui. 


DE  CADAVERE  INTROSPICIENDO. 

Patefactis  hoc  diro  malo  absumptorum  cor¬ 
poribus,  multa  secus  atque  fert  natura  oculis  ob¬ 
veniunt.  Pleurarum  alterutra  vel  utraque  latice 
aquoso  scatet :  cujus  aliis  paucae  unciae,  aliis  plu- 
res  librae,  subesse  solent.  Aliquando  hydatides 
reperiuntur,  vel  pleurce  adnexi,  vel  latice  mis¬ 
ti  :  qua  re  perspecta,  Sauvagesius  Hydrojyem 
Hydatidosum  inter  species  recensuit.  Qui¬ 
busdam  Pericardium  sero  redundat.  Pulmo, 
quippe  quem  liquor  circumfusus  graviter  oppres¬ 
serat,  nec  rite  spritu  tumefieri  siverat,  aequo  den¬ 
sior  esse  consuevit,  jecinori  quam  sibi  ipsi  sano, 
fabricam,  similior  :  nec  raro  cavernae  telae  reticula¬ 
tae  ejus  propriae  latice  praeter  naturam,  abundant. 
Aliis  alia  contingit  humoris  intus  profusi  indoles : 
seri  sanguinis  instar,  tepefactus  concrescere  solet : 

modo  subflavus  est,  modo  subruber :  alias  parti¬ 
culas  fihrincd  ei  innatare  inveniuntur. 

Persaepe,  pleura  costis  circumjecta  alteri  ad 
pulmonem  attinenti  ultra  naturam  adhaerescere 
observatur ;  quoties  nimirum,  inflammatio  hunc 
morbum  antecessit  et  genuit. 

Quinetiam,  cor  et  vasa  grandia  ei  proxima, 
plurima  vitiosa  saepe  exhibent :  quae,  quoties  ob- 
veniunt,  inter  causas  mali  propositi  excitantes  ha¬ 
benda  sunt.  Horum  praecipuae  sunt,  valvulce  in 
naturam  cartilagineam  aut  osseam  versae,  praeser¬ 
tim  valvula  mitralis :  atria  cordis  amplificata ; 
necnon  arteria  magna  ossea,  vel  aneurismate  tu¬ 
mefacta  ;  maximeque,  ubi  se  arcuat. 


DE  CAUSIS. 

Causae  morborum  duplicis  generis  sunt:  abdi¬ 
tae  atque  evidentes.  Ahditce  vocantur,  quae 
corpora  ad  morbos  subeundos  procliviora  reddunt : 
Evidentes,  quae,  proclivitate  existente,  admotae 
morbos  ipsos  inferunt.  Huc  porro  accedunt  causae 
continentes,  sive  PROXiM.a2.  De  quarum  sin- 

gulis,  quod  ad  morbum  propositum  spectat,  paucis 
disserendum. 

De  Causis  Abditis. — Vires  fractae,  senio  an 
luxu,  an  intemperantia,  an  aliunde  id  evenerit,  prae¬ 
sertim  homines  ad  hydropem  propensos  faciunt : 
neque  simul  non  fateor,  plenos  atque  vegetos  sub¬ 
inde  in  eundem  incidere.  Uter  sexuum  aptior 
sit,  quem  hydrops  pectoris  aggrediatur,  haud  in¬ 
ter  medicos  convenit.  Mares  profecto  causis 
evidentibus,  id  est,  excitantibus,  saepius  magisque 
patent :  foeminas  contra,  ob  indolem  corporis  mol¬ 
liorem,  natura  finxit  opportuniores.  Obesi,  laxi, 
temperamento(\\xe  leucophlegmatico  instructi,  fa¬ 
cile  in  hunc  incidunt  morbum.  Mediam  trans¬ 
gressi  aetatem  frequentius  et  facilius,  cae teris  pari¬ 
bus,  quam  pueri  aut  juvenes,  eodem  aegrotant ;  eo 
quod  venae  senioribus  lentius  ad  cor  dextrum  san¬ 
guinem  perducunt,  ideoque  pleniores  fiunt ;  id 
quod  hydropi  potissimum  favet.  Haec  plenitudo 
venarum  ad  senium  vergentibus  contingit ;  eo 
quod  cor  laevum  actione  diuturna  infirmatum  ri¬ 
vum  minus  amplum  arteriis  committit ;  has  vero 
rigentes,  ideoque  vi  resiliendi  quodammodo  des¬ 
titutae,  minus  flumini  accepto  cedunt :  quod  porro, 

venas  ipsae  sensim  flexiliores  et  molliores  factae  ex 
facili  distenduntur.  Denique,  uti  robur  sangui¬ 
nis  profluvio,  concubitu  nimio,  alvi  dejectione,  la¬ 
bore  quaesitiori  animi  aut  corporis,  vel  quavis  alia 
noxa  istiusmodi  labefactatum,  proclivitatem  gig¬ 
nit  ;  sic  quoque  aliquando  ipsum  per  se  hydro¬ 
pem  molitur :  vires  enim  contritae  efficiunt,  ut  vas¬ 
cula  exhalantia  laxata  plus  aequo  laticis  spirent ; 
absorbentia  minus  aequo  auferant. 

T)e  Causis  Evidentibus. — Causae  excitantes 
duplicis  sunt  generis  :  nimirum,  I.  Quae  fabrica 
partium  interiorum,  praecipue  cordis  et  pulmonis, 
vitiosa,  continentur  :  II.  Quae  toti  corpori  admo¬ 
ventur,  integra  viscerum  fabrica. 

I.  Notatu  dignum  existimo,  causas  omnes,  quae 
corde,  pulmone,  aliisve  partium  interiorum,  vitio¬ 
sis  continentur,  cursu  sanguinis  per  venas,  non 
lymphee  per  vasa  lymphatica^  impediendo,  hydro¬ 
pem  parire  :  id  quod,  me  judice,  haud  est  levissi¬ 
mum  plurium  istorum  documentorum,  unde  ve¬ 
nas,  non  vasa  lymphatica^  absorbendi  officio  per¬ 
fungi  judicamus. 

Hujusmodi  sunt  valvulae  cordis  duratae  vel  os¬ 
seae  ;  sive  triciispiS)  sive  mitralis :  valvul^e  aortce 
arteriae  ve  pulmonica  ineuntis  propriae  eodem  vi¬ 
tio  affectae  :  ventriculorum  alteruter  dilatatus : 
aorta,  praesertim,  ubi  se  arcuat,  aneurismate  vi¬ 
tiosa.  Haec  omnia  hydropem  arcessunt  pectoris, 
obstando,  quo  minus  sanguis  per  venas  ad  cor  fa¬ 
cile  reducatur :  quibus  ideo  praeter  naturam  tu¬ 
mefactis,  gignuntur  initio  hydrothorax,  denuo- 
que  serius  ocyus  ascites  atque  anasa7xa.  Huc 
accedunt  pulmonis  morbi; praesertim  asthma  atque 
peripiieuvionia  ;  nec  non  vena  azygos  oppressa, 
variceve  infirmata.  Illi  hydropem  pectoris  affe¬ 
runt,  sanguinis  cursu  per  arteriam  et  venas  puU 
monicas  tardando  ;  quo  fit  ut  cor  dextrum,  vena 
cava  thoracica,  tandemque  venae  pectoris  omnes 
impleantur ;  ideoque  arteriae  plus  justo  laticis 
profundant.  Haec  vero,  sanguini  per  venas  inter^ 
costales  reduci  occurrendo. 

Pleurx  inflammatio  in  Hydropem  aliquando 
desinit;  maximeque,  si  medicus  inexpertus  ve¬ 
nas  minus  aequo  vacuefacit.  Usus  enim  edocuit, 
uti  venae  praeter  modum  depletae  aqua  intercute 
saepe  excipiuntur,  sic  quoque  sanguinem,  pleura 

vel  pulmone  inflammato,  parcius  missum  in  hy- 
drothoracem  persaepe  abire. 

Jecur  grandius  et  duratum,  ascitem  frequen¬ 
tius,  hydropem  pectoris  aliquanto  rarius,  moli¬ 
tur  :  illum,  vena  portce  opprimenda ;  hunc  ra¬ 
tione  multiplici ;  scilicet,  corpore  infirmando  ;  si¬ 
quidem  jecinore  opus  est  integro,  quo  cibi  rite 
concoquantur,  eoque  corpus  alatur ;  aorta  pre¬ 
menda,  unde  arteriae  pectoris  plus,  quam  fert  na¬ 
tura,  sanguinis  accipiunt ;  denique  septi  trans¬ 
versi  actione  impedienda ;  quo  efficitur,  ut,  san¬ 
guis  pulmonem  non  rite  ampliatum  segre  per¬ 
meet. 

II.  Proximum  est,  ut  causas  toti  corpori  ad¬ 
motas,  integris  visceribus,  inquiramus. 

Hujusmodi  sunt  cutis  malis  exanthematicis 
affecta  subito  deflorescens ;  praesertim.  Scarlatina, 
Erysipelate,  Ruheola,  atque  aliis.  Quaevis  exina¬ 
nitio  derepente  suppressa  ;  veluti,  fluxus  hcemor- 
rhoidalis,  menstrua,  sudor  :  necnon  causae  omnes, 
quae  vires  animi  et  corporis  conterunt.  Neque 
vero  affirmare  volo,  noxas  omnes  debilitatrices  pa¬ 
riter  hydropem  movere.  Huc  potissimum  ope¬ 
ram  conferunt  cursus  sanguinis  amplior,  sive  arte 
moliente  sive  sua  sponte  illatus ;  alvi  dejectiones 

crebrae  et  copiosas ;  intemperantia  omnigena,  et 
quae  sunt  ejusdem  generis.  Nosse  simul  juvat, 
hasce  causas  saepius  aquam  intercutem,  quam  pec¬ 
toris  vel  abdominis  hydropem,  arcessere. 

DE  SIGNORUM  RATIONE. 

Hucusque  absoluto  argumento  proposito,  se¬ 
quitur  ut  rationem  signorum  patefacere  nitar. 
JNIissis  levioribus,  in  animo  est  praecipuis  unicis 
insistere. 

Spirandi  difficultas  latici  pulmonibus  circum¬ 
jecto  debetur  :  quo  in  tantum  gravantur,  ut  ne¬ 
que  viae  spiritales  aere  rite  intendi,  nec  facile  san-  . 
guis  vasa  permeare,  queant. 

Spiritus,  (Egro  erecto  quam  supino  expeditior 
est,  eo  quod  cubanti  latex  faciem  pulmonis  univer¬ 
sam  aequaliter  gravat.  Erecto  contra  tvgro,  hu¬ 
mor  suo  nutu  deorsum  fertur ;  unde  pulmo  pa¬ 
rum  opprimitur,  actioque  septi  transversi  juva¬ 
tur. 

Homo  in  latus  affectum  facilius  decumbit, 
quoties  unicum  hydrope  laborat :  quod  pulmo  la- 

teris  integri,  *a3gro  in  partem  sanam  jacente,  ab 
humore  huc  inclinato  premitur. 

Aqua  pedum  crurumque  intercus  causam  hic 
duplicem  agnoscit.  Hydrops  pectoris  ipse  per  se 
hanc  infert  notam,  sanguinis  motu  per  pulmo¬ 
nem  tardando  ;  quo  fit  ut  segre  ad  cor  dextrum 
per  venas  redux  venis  totius  corporis,  ideo- 

que  artuum  inferiorum,  superfluat ;  quod  sequi¬ 
tur,  ut  arteriae  sodales  magis  solito  seri  exhalent. 

« 

Quinetiam,  resolutio  virium  haud  parum  operae 
confert  ad  aquam  pedum  et  crurum  intercutem, 
inferendam  :  efficiendo  scilicet,  ut  vascula  exha¬ 
lantia  plus  laticis  excernant,  absorbentiaque  mi¬ 
nus  auferant. 

Motus  cordis  abnormis  triplici  nascitur  causa : 
una  perpetua,  duabus  adventitiis. 

Causa  praecipua  est  ventriculus  dexter  aequo 
plenior,  ob  sanguinem  aegre  et  tarde  per  pulmo¬ 
nem  traductum  ;  interdum  Mydro-cardia  mor- 
bo  proposito  adjuncta,  necnon  valvulae  osseae  vel 
duratae,  huc  operam  conferunt. 

Brachiorum  alterum  vel  utrumque  torpet; 
eo  quod  humor  pectore  inclusus  nervum  phreni¬ 
cum  gravat :  unde  pleocus  axillaris,  eodem  pene 
fonte  oriundus,  torporis  fit  particeps. 

Secernenda  atque  excernenda  suppressa  ar¬ 
teriis  minus  aaquo  sanguine  refertis  debentur. 
Hoc  vero  paulo  fusius  exponere  visum  est.  Si¬ 
quidem  arteria  pulmonica  sanguinem  venarum 
omnium  pulmoni  tradit,  quo  ibi  ex  purpureo  l^te 
rubescat ;  corque  leevum  atque  aorta  rivum  vita¬ 
lem  a  venis  pidmonicis  unice  deducunt ;  unde¬ 
cunque  sanguis  aegrius  tardiusque  pulmonem  per¬ 
meet,  exinde  venae  praeter  modum  intumescant, 
arteriae  flacceant,  et  depleantur,  necesse  est.  Ni¬ 
hil  autem  hydrope  pectoris  liaecce  moliendi  po¬ 
tentius  est.  Quum  igitur  arteriae  solito  egent 
incitamento,  propriis  officiis  languide  et  male 
funguntur  ;  quo  fit  ut  minus  quam  valetudine 
integra  secernant  et  excernant.  Hinc  nascuntur 
urina  rufa  et  parca,  cutis  arida,  fauces  siccae,  sitis, 
tussis  sputi  expers,  alvus  tarda,  et  quae  sunt  hu¬ 
jusmodi. 

DE  DIAGNOSI. 

Morbus,  quem  prosequor,  notis  tam  lucidis 
depingi  solet,  ut  artis  medicae  expertus,  vix  aut 
ne  vix  quidem  errare  possit.  Illud  equidem  in- 

terduin  fallit ;  quod  alii  morbi,  potissimum  ejus 
genitores,  cum  hydrope  pectoris  sociantur ;  sic 
ut,  quis  eorum  princeps  sit  habendus  atque  prae¬ 
cipuus,  non  semper  pateat.  Hijdr ollior acem  prae¬ 
sertim  simulant  Asthma^  Empyema,  Hydrops 
pericardii,  atque  Aorta,  ubi  se  arcuat,  aneuris- 
mate  vitiosa.  Quae  mala,  quo  pacto  ab  hy¬ 
drope  pectoris  discernantur,  paucis  ostendere  ni¬ 
tar. 

Asthma  /iyd7^otli07'aci  eo  distat,  quod  integri¬ 
tatibus  interjectis,  modo  accedit,  modo  quiescit : 
noctu  porro  derepente  hominem  invadit;  atque  in¬ 
ter  inspirandum  sibilus  editur :  tussiendi  porro  at¬ 
que  eloquendi  difficultas  exercet :  quibus  notis  hy¬ 
drops  pectoris  caret.  Quinetiam,  mala  asthmatis 
propria,  adventante  aurora,  pituita  viscida  exscrea¬ 
ta  solvuntur.  ■  Huc  accedit  motus  cordis  et  arteria¬ 
rum  hydrothoi^ace  tortis  abnormis  ;  cui  tamen 
parum  insistendum  opinor';  siquidem  asthma 
corde  vitioso  aliquando  nascitur. 

-  Empyema  morbum,  de  quo  agimus,  haud  pa¬ 
rum  refert ;  pus  enim  an  serum  pulmonem  gra- 

* 

vet,  eorum  alterutrum,  percusso  vel  exagitato  pec¬ 
tore,  fluctuet,  necesse  est.  Utrum  que  efficit  ut 

homini,  nisi  erecto,  anhelare  vix  liceat ;  necnon 

ut  in  latus  onustum  quam  integrum  cubare  sit 
facilius.  Interest  tamen,  (juod  inflammatio  prae¬ 
gressa  unica  empyematis  est  genitrix ;  hydrotho- 
rax  aliunde  nascitur ;  quod  febris  hectica  illi 
contingit,  huic  deficit :  illique  desunt  notae  hydro¬ 
pis  communes,  nimirum  aqua  pedum  intercus^ 
urina  rufa  et  parca ;  vultus  lapsus,  labra  livida, 
et  quae  sunt  hujusmodi.  Denique,  hoc  prae  illa 
vexatis  cor  arteriaeque  imparibus  saliunt  inter¬ 
vallis. 

Hydro-cardia  nonnunquam  cum  liydrotho- 

race  sociatur :  opinione  tamen  multo  rarius. 

* 

Usu  enim  docti  nuperi  didicerunt,  liydro-cardiam 
longe  saepissime  membranarum  cordis  inflamma¬ 
tioni  supervenire.  Quem  torquet  hydro-cardia, 
ei  respiratio,  corpore  prorsum  inclinato  quam 
erecto ;  erecto  quam  supino,  expeditior  est :  Hy- 
drothorace  contra  laboranti,  vix  nisi  erecto,  spi¬ 
randum  est.  Manu  apici  cordis  imposita,  ictus 
duplex,  et  quasi  latior  quam  fert  natura  esse  vi¬ 
detur  ;  atque  infra  sedem  solitam  sentitur.  Huc 
adjici  possunt  sensus  humoris,  contrectante  digi¬ 
to,  undantis,  et  signa  cordis  malorum  communia. 
Quibus  perspectis,  vix  medicus  errare  poterit.  Per¬ 
lecto  libro  L^nneciako,  invenire  nequeo  Ste-- 

thoscopiu7n  luce  aliqua  nova  hydro-cardiam  illus¬ 
trare. 

Arcus  aort^  aneurismate  vitiosus 
haud  raro  hydropem  pectoris  progignit :  quo  fit, 
ut  hi  morbi  •  subinde  eidem  eveniant.  Etiamsi 
vero  non  coeant,  quaedam  tamen  utrique  commu¬ 
nia  medicum  discernendi  parum  studiosum  deci¬ 
pere  possunt.  Mala  aneurismate  aortoe,  exorta 
tarde  obrepunt :  at  vero  loquendi  et  vorandi 
difficultas,  ciborum  concoctio  languida  aut  nulla, 
pulsus  arteriarum  perquam  exiles,  maximeque 
carpi  laevi ;  cordis  motus  vehemens  et  abnormis ; 
animae  defectio  crebra ;  tandem  vero  (quod  non 
est  perpetuum)  tumor  saliens  ossi  pectoris  sub¬ 
nixus,  medicum  ancipitem  haerere  haud  sinunt. 
Quod  ad  Stethoscopium  attinet,  me  parvi  id  ha¬ 
bere  instrumentum,  veluti  hydrothoracis  indicem, 
confiteor.  L^nnecius  enim  ipse,  ejus  auctor  cla¬ 
rus,  affirmare  haud  dubitat,  Stethoscopium  hanc 
unicam  notam  patefacere  :  nempe,  murmur  spiri¬ 
tale,  ubique  pectoris,  radice  pulmonis  excepta, 
persentiri  non  posse.  Quum  vero  id  hydropi  pec¬ 
toris  cum  h(Bmathorace,  empyemate,  pneumotho¬ 
race  aliisque  morbis  commune  est ;  judicare  opor- 

tet,  istud jnstrumentuni,  ad  hydrothoracem  pate¬ 
faciendum,  prorsus  esse  inutile. 


DE  PROGNOSI. 

Perraro  hydrope  pectoris  tentati  non  peri¬ 
clitantur  :  longe  enim  saepissime  valetudinem  frac¬ 
tis  maloque  corporis  habitu  praeditis  hic  morbus 
contingit.  Quoties  corde,  pulmone,  vasis  gran¬ 
dioribus  aut  jecinore  vitiosis,  proficiscitur,  exi¬ 
tum  infelicem  expectare  oportet :  nulli  enim  arti 
medicabilis  est  morbus,  cujus  causae  corporis  pe¬ 
netralibus  infixae  radicitus  summoveri  nequeunt. 
Eoque  pejus  est,  huc  accedere  vires  ebriositate 
diuturna,  luxu,  gula,  concubitu  nimio,  seniove 
labefactas. 

Salvus  esse  non  potest,  imo  vero  procul  dubio 
cito  periturus;  cui,  corde  vitioso,  summa  cutis 
per  friget  et  madet :  cui  crura,  pedes,  brachia  et 
manus  intumescunt,  solitoque  vacant  tepore  ;  cui 
labra  purpurascunt;  urinaque  et  stercus,  animi 
injussu,  elabuntur ;  cui  porro,  inter  haec,  anhe¬ 
lare,  nisi  trunco  corporis  erecto,  vix  licet. 

Tussis  pituitam  exscreatura  modo  spem  salutis 
recidivae,  alias  metum  incutit,  prout  aliae  se  ha¬ 
beant  notae.  Si  nimirum  pituitae  multum  ex- 
tussitur,  nec  difficulter ;  si  spiritus  simul,  citra 
laborem,  trahitur  et  emittitur,  neque  robur  defi¬ 
cit,  nec  aqua  interente  pedes  et  crura  turgent : 
haud  equidem  salutem  illico  redituram  judica¬ 
mus  ;  at  certe  malum  eventum  non  instare  au¬ 
guramur. 

In  praecipiti  contra  versatur,  qui  graviter  spi¬ 
rat,  ^gerrime  pituitam  extussit ;  cuique,  viribus 
indies  concidentibus,  artus  perquam  intumescunt. 

Non  desperare  oportet,  si,  integris  visceribus, 
tempestivam  medicina  opem  praebet. 

Denique,  si  hydrops  pectoris  pleurce  aut  pul¬ 
monis  inflammationem  excipit,  de  exitu  non  des¬ 
perandum.  Uti  enim  anas  arca,  venis  prae¬ 
ter  debitum  vacuefactis,  huic  inflammationi  su¬ 
pervenire  solet ;  sic  quoque  hydrops,  de  quo  agi¬ 
mus,  pneumoniam  non  tempestiva  depletione  vic¬ 
tam  et  debellatam,  sequi  consuevit. 

DE  MEDENDI  RATIONE. 

Ars  medica  rarissime  hydrope  pectoris  impli¬ 
catis  succurrit ;  quippe  quibus  vitae  ipsius  flam¬ 
ma  fere  languet ;  id  est,  habitus  malus  corporis, 
roburque  aetate  provecta,  atque  aliunde  contritum, 
eveniunt.  Huc  accedunt  fabrica  cordis  vitiosa 
aliaeque  causae  interiores,  medici  artem  falsura. 

Triplex  vero  consilium  exequendum  curatio¬ 
nem  hujus  mali  idoneam  amplectitur.  Oportet, 
nempe,  I.  Laticem  pectore  inclusum  auferre ;  II. 
Causas  excitantes  tollere  vel  arcere ;  III.  Vires 
refocillare ;  quo  melius  respondeat  curatio  antea 
dicta;  necnon,  quo  minus  hydrops  recidat  sub¬ 
latus. 

I.  Duplici  ratione  latex  subduci  solet;  aut 
medicamentis  ingestis,  aut  arte  chirurgica.  Legi 
autem  perpetuae  ferendum  est,  hac  non  prius 
utendum  esse,  quam  illa  jam  rite  praecepta  nihil 
profuisse  videantur. 

Iis  potissimum  medicamentis  utendum  est, 
quae  alvum,  urinam,  sudorem,  vomitum  et  spu¬ 
tum  moveant.  De  quorum  singulis  proximum 

est,  Ut  pauca  literis  mandem  :  nec  vero  alienum 
judico  prius  inquirere,  qua  ratione  remedia  jam 
proposita  hydropicis  succurrant.  Quidam  con¬ 
tendunt  haec  omnia, .  maximeque,  urinae  alvique 
moventia  hydropem  tollere,  vasis  resorbentibus 
incitandis  :  in  quorum  sententiam  jurare  nequeo. 
Hydropis  omnigeni  est  humores,  qui  membranas 
mucosas  madefaciunt,  supprimere,  certeve  immi¬ 
nuere.  Quum  igitur  auxilia  medicinae  jam  rela¬ 
ta  hos  omnes  admodum  augent,  neque  alium  ef¬ 
fectum  evidentem  moliuntur ;  judicare  oportet, 
opem,  quam  afferunt,  exinde  proficisci ;  nimirum, 
humores  circumeuntes  ad  membranas  mucosas 
transferri ;  id  est  urinam,  alvi  dejectionem,  spu¬ 
tum,  sudorem,  &c.,  promoveri;  ideoque  minus, 
quam  antea  laticis  in  capsulas  serosas  fundi : 
quo  fit,  ut  humor  jam  iis  inclusus,  vasis  resor¬ 
bentibus  modo  solito  nitentibus,  tandem  subdu¬ 
catur. 

De  Alvi  moventibus. — Alvi  moventia  duplicis 
sunt  generis :  scilicet  quae  fibras  motrices  intes¬ 
tini  unicas  cient ;  ideoque  non  nisi  stercus  deji¬ 
ciunt  :  necnon,  quae  non  solum  fibrarum  motum 
concitant,  verum  etiam  arterias  secretrices,  glan- 

dulasque  mucosas,  stimulant ;  et  inde  dejectiones 
liquidas  faciunt.  Haecce  unica  hydro'picis  opitu¬ 
lantur  :  quo  pacto  auxilientur,  jam  proposui. 
Maxime  conveniunt  convolvuli  Jalappcc  radix, 
gutta  Gamhogia,  Suh-murias  hydrargyri,  mO‘ 
mordica  Elateriuin,  Cucumis  Colocynthis,  at¬ 
que  sales  medii. 

JDe  Urincd  moventibus, — Vix  aliqua  remedi¬ 
orum  in  hydropem  utilium  iis,  quae  renes  incitant, 
antecellunt :  quippe  quae  efficiunt,  ut  citra  vires 
exinde  fractas,  humoris  plurimum  excernant.  Ra¬ 
dix  Scillce  maritimcd.  Digitalis  purpureos  folia, 
Oleum  Juniperi  communis.  Spiritus  JEtheris 
Nitrosi,  Acetas  Potassce,  et  Supertartras  Po- 
tassce,  potissimum  ministrari  solent.  Quoties  je¬ 
cur  vitiosum  est,  Suhmurias  hydrargyri  rite 
Scillce  maritimce  adjicitur.  Si  vires  vitales  pluri¬ 
mum  dilabuntur,  Spiritus  Juniperi  communis 
optime  convenit ;  non  solum  enim  urinam  insig¬ 
niter  movet,  verum  etiam  cor  et  arterias  inci¬ 
tat. 

Quce  Sudorem  cient, — Siquidem  sudor,  haud 
aliter  atque  urina,  aliique  humorum,  qui  mem- 

branas  mucosas  madefaciunt,  hydropicis  suppri¬ 
mi  solent ;  medicamenta  huic  eliciendo  apta 
haud  parum  opitulantur.  Quamvis  autem  haec 
remedia  nulli  hydropis  generi  non  conveniunt ; 
potissimum  aqua  interente  laborantibus  accom¬ 
modantur.  Utendum  est  pulvere  Ipecacuanha 
et  Opii^  praeparatis  ex  Antimonio,  tepidario,  ves¬ 
tibus  laneis,  et  quae  sunt  hujusmodi.  Nemo  ta¬ 
men,  rei  medicae  peritior,  hisce  unicis  confidere 
,  poterit. 

De  Vomitu, — Medicamenta,  quae  vomere  fa¬ 
ciunt,  ratione  duplici  proficiunt :  nimirum,  totum 
corpus  concutiendo,  non  solum  efficiunt  ut  humo¬ 
res  secernendi  et  excernendi  amplius  secernantur 
et  excernantur ;  verum  etiam,  ut  vasa  resorbentia 
stimulentur  (haecce  sint  venae,  an  vasa  lymphati¬ 
ca  :  utra  enim  eorum  officio  absorbendi  fungan¬ 
tur,  nihili  refert ;  siquidem  corpus  vomitu  exagi¬ 
tatum  utraque  incitaret,  necesse  est).  Neque  ta¬ 
men  semper  vomitus  hydrothoracicis  proderit :  si 
enim  cor,  aut  vask  grandiora  ei  proxima  vitiosa 
sunt,  metuendum  erit,  ne  molimina  gravia  inter 
vomendum  edita,  cordis  ipsius  diruptionem  moli¬ 
antur  ;  fatumve,  vasis  pulmonis  diruptis,  infelici 

inferant.  Quoties  hoc  genus  auxilii  desideratur, 
aptissima  sunt  Tartras  A7itunonu  et  Potasso', 
necnon  radix  Callicoccce  Ipecaciianhce. 

De  Sputi  moventibus.  —  Quum  membrana 
mucosa  fistulis  spiritalibus  circumjecta,  a^quo  sic¬ 
cior  est,  hydrothorace  tentatis,  sputi  moventia 
prosint,  necesse  est.  Omnia,  profecto,  quae  ad 
membranas  mucosas  humores  impellunt,  in  hy¬ 
dropem  omnigenum  valent.  Qucecunque  tamen 
ex  his  membranis  hydropis  sedi  proxima  est,  re¬ 
media  hujus  arteriis  secernentibus  ciendis  idonea, 
id  genus  hydropis  potissimum,  id  est,  prae  aliis 
debellabunt.  Quo  fit,  ut  alvi  purgantia  asciti ; 
sudoris  moventia  aquae  interenti ;  sputi  cientia 
Hydrothoraci,  aptissima  sint.  Sputum  optime 
provocant  radix  Scillae  maritima.  Vinum  Tar- 
iratis  Antimonii,  Ipecacuanhce  radix,  vapor 
aquae  ferventis,  cum  spiritu  acceptus,  ammonia- 
cum,  atque  alia  notissima. 

De  Exulcerantibus. — Omnia  fere  auxilia  me¬ 
dicinae,  quae  hydropicis  auxiliantur,  tanta  plus 
opis  afferunt,  quanto  magis  humores  ad  membra¬ 
nas  mucosas  vel  cutem  impellant.  Parum  ju- 

vare  solet  emplastrum  meloes  vesicatorii,  eo  quod 
parum  laticis  evocat :  imo  vero,  interdum  vehe¬ 
menter  nocet,  gangraena  inferenda,  ob  habitum 
corporis  malum,  viresque  fractas.  Quod  si  hy¬ 
drops,  quem  prosequor,  inflammationi  pleurcd  vel 

i 

pulmonis  supervenit;  si,  citra  robur  contritum, 
spirandi  difficultas  maxime  urget;  neque  aeger 
adhuc  consenuerit ;  cutem  circa  os  pectoris  exul¬ 
cerare  decebit.  Unguentum  Tartratis  Anti- 
monii  emplastro  meloes  vesicatorii  hic  antecel¬ 
lit  ;  eo  quod  pustulas,  non  bullas,  gignit ;  ideoque 
rarius  gangraenam  movet.  Quae  de  exulceranti¬ 
bus  jam  proposui,  eadem  fere  de  sanguine  mit¬ 
tendo  praedicare  licet ;  remedii  genere  equidem, 
saepius  Hydrothoracicis  inepto,  vel  pernicioso  : 
quod  tamen  interdum  proficit  ;  maximeque  si 
pneumonia  aut  scarlatina,  venis  minus  £equo, 
aut  non  tempestive  vacuefactis,  in  hydropem  pec¬ 
toris  abierit. 

De  Paracentesi, — Si  auxiliis  medicinae  jam 
memoratis  nihil  valentibus,  omnia  in  pejus  ru¬ 
ant,  et  infelici  vix  anhelare  liceat ;  laticem  ope 
ferramenti  educere  oportebit.  Cavendum,  ne  ar- 

teriae,  venae,  nervique,  intercostalia  violentur ; 
aut  aer  circumfluus  introeat.  Quem  in  finem, 
leges  artis  chirurgicae  sequendum  erit :  de  quibus 
eo  silere  visum  est,  quod,  apud  omnes  libros  de 
eadem  conscriptos,  literis  mandantur. 

II.  Causas  evitare,  arcere,  aut  subducere,  opus 
est.  Jecur  duratum  praeparatis  ex  hydrargyro 
redintegrandum  (exinde  enim  subinde  nascitur 
hydroihorax).  Quod  ad  cordis  vitia,  nulla  haec 
art^  summoveri  possunt.  Potus  meraci  penitus 
fugiendi,  nisi  profecto  ebriositas  praegressa  id  ex 
integro  fieri  non  sinit.  Cibo  concoctu  facili  ves¬ 
cendum.  Vestitu  laneo,  coeloque  frigido  et  hu- 
mido  evitato,  halitus,  quem  arteriae  cutis  spirant, 
eliciendus. 

III.  Inter  convalescendum,  vires  refocillari  de¬ 
bent,  victu  carneo,  vino  rubro  Lusitanico :  prae¬ 
paratis  ex  cortice  cinchonce  qfficinalis,  atque  ex 
ferro ;  si  aeger  regionem  mediterraneam  accolit, 
frigidario  indies  utendum ;  at  si  in  loco  mariti¬ 
mo  habitat,  mari  submergendus  est  quotidie ;  nisi 
robur  graviter  labefactum  id  vetat,  ambulare  aut 
equitare,  pro  virium  ratione  decebit,  citra  fatiga¬ 
tionem.  Si  consuetudo  prava  facit  ut  homo  in- 

citamentis  vacare  nequeat,  Alcohol  Oleo  Vola¬ 
tili  Juniperi  communis  mistum,  et  aliquanto 
dilutius,  caeteris  liquorum  meraciorum  antecel¬ 
lit  ;  siquidem  urinam  evocat,  simulque  genus  ner¬ 
vosum  jucunde  et  leniter  ciet. 

